Atès que la presentació dels pressupostos de la Generalitat de Catalunya per al 2015 al Parlament de Catalunya s'ha endarrerit fins al 2 de desembre de 2014;
Vista la Llei 6/2012, de 17 de maig, d'estabilitat pressupostària i l'Acord del Govern de 9 de setembre de 2014, pel qual s'estableix el sostre de despesa no financera de la Generalitat de Catalunya per al 2015;
A proposta del conseller d'Economia i Coneixement i amb la deliberació prèvia del Govern,
Les disposicions contingudes en aquest Decret són d'aplicació a les seccions pressupostàries de la Generalitat de Catalunya, al Servei Català de la Salut, i a les entitats autònomes administratives.
Pel que fa als pressupostos prorrogats de les entitats autònomes comercials i financeres i de les entitats de dret públic, així com els de les societats mercantils, dels consorcis i de les fundacions en els quals la Generalitat disposa del control efectiu en els seus òrgans de govern, han d'ajustar l'execució dels seus pressupostos de despesa a la previsió de disponibilitat dels crèdits prorrogats de la secció o entitat que constitueixin part dels seus ingressos, en els termes establerts en aquest Decret.
En el cas que resulti indispensable una major dotació per a alguna despesa inajornable, l'entitat ha d'instar el departament d'adscripció perquè gestioni la transferència de crèdit que es consideri oportuna.
En el supòsit que l'entitat hagi aprovat ja el seu pressupost per al 2015, cal que per part dels seus òrgans de govern es realitzin els ajustos necessaris per donar compliment al que s'estableix en aquest Decret.
Aquesta norma és d'aplicació també a les entitats no majoritàries de la Generalitat que estan classificades com a administració pública de la Generalitat, d'acord amb les normes del Sistema europeu de comptes nacionals i regionals (SEC).
Determinació dels crèdits prorrogats
A partir de l'1 de gener de 2015 es prorroguen els crèdits inicials de les despeses dels pressupostos de la Generalitat per a l'any 2014, aprovats per la Llei 1/2014, de 27 de gener, d'acord amb els criteris i les excepcions següents:
a) L'estructura orgànica del pressupost prorrogat es pot adaptar, sense alterar-ne la quantia global, a l'organització administrativa vigent en l'exercici 2015, d'acord amb els criteris següents:
a.1) Les modificacions pressupostàries autoritzades al llarg de l'exercici 2014 i les que resultin necessàries per donar compliment a normes de rang legal que afectin reestructuracions administratives vigents per a l'exercici 2015 queden consolidades.
a.2) Les estructures per programes de les despeses i les econòmiques de les despeses del pressupost prorrogat s'han d'adaptar a les modificacions de l'estructura orgànica fetes al llarg de l'exercici 2014 i a les que puguin resultar necessàries des de l'inici de l'exercici 2015.
b) No es prorroguen els crèdits per a despeses destinats a programes o actuacions que finalitzen el 2014.
A partir de l'1 de gener de 2015 es prorroguen els crèdits inicials dels ingressos dels pressupostos de la Generalitat per a l'any 2014, aprovats per la Llei 1/2014, de 27 de gener, d'acord amb els criteris i les excepcions següents:
a) Les estructures econòmiques dels ingressos del pressupost prorrogat s'han d'adaptar a les modificacions fetes al llarg de l'exercici 2014 i a les que puguin resultar necessàries des de l'inici de l'exercici 2015.
b) Les previsions dels estats d'ingressos s'han d'ajustar al límit de les previsions vigents per al 2015 en el marc de l'Acord del Govern de 9 de setembre de 2014, pel qual s'estableix el sostre de despesa no financera de la Generalitat de Catalunya per al 2015 i de la Llei 6/2012, de 17 de maig, d'estabilitat pressupostària.
Criteris per determinar els crèdits prorrogats
Els crèdits inicials del pressupost 2014 prorrogats per al 2015 han de garantir, d'una banda, que en el seu conjunt no se superi, en cap cas, el sostre de despesa no financera de la Generalitat per a l'exercici 2015, aprovat per l'Acord del Govern de 9 de setembre de 2014, de 24.497 milions d'euros, al qual se li ha d'afegir la despesa no financera a càrrec dels ingressos finalistes d'altres administracions públiques i, de l'altra, han de donar compliment a l'objectiu de dèficit públic fixat per la Llei 6/2012, de 17 de maig, d'estabilitat pressupostària.
En aquest sentit, els crèdits inicials del 2014 es prorroguen per a l'exercici 2015, d'acord amb els criteris següents:
a) Crèdits de les despeses de capítol 1: les despeses de personal de capítol 1 s'han d'ajustar a les dotacions pressupostades a 31 de desembre de 2014.
Són d'aplicació, durant la pròrroga dels pressupostos, les previsions sobre despeses de personal establertes per al 2014 a la Llei 1/2014, de 27 de gener, de pressupostos de la Generalitat de Catalunya per al 2014.
b) Crèdits de les despeses de la resta de capítols (capítols 2 a 9): es prorroguen per la totalitat del pressupost inicial 2014.
c) Crèdits de les despeses finalistes: les despeses finançades amb ingressos finalistes, ingressos procedents d'altres administracions, incloses en el pressupost inicial 2014 es prorroguen per l'import ajustat a la consignació pressupostària per a l'exercici 2015 de l'administració d'origen, sense que, en cap cas, això suposi un import superior al crèdit inicial 2014, adaptant els codis de finançament finalista a la nomenclatura prevista per al 2015.
d) Crèdits de les despeses afectades: les despeses finançades amb ingressos afectats, ingressos propis de la Generalitat que la normativa afecta a una destinació concreta, incloses en el pressupost inicial 2014, es prorroguen per l'import ajustat a la consignació pressupostària per a l'exercici 2015, sense que, en cap, cas això suposi un import superior al crèdit inicial 2014.
La Direcció General de Pressupostos ha d'establir quins dels ingressos afectats a despeses es podran identificar en el sistema de gestió econòmica de la Generalitat de Catalunya (GECAT).
Comptabilització de les despeses durant la pròrroga pressupostària
a) Les transferències i les aportacions de fons entre l'Administració de la Generalitat i les entitats del seu sector públic, i també entre aquestes entitats, que no responguin al pagament de preus o tarifes per contraprestacions individualitzables, s'han de comptabilitzar, amb caràcter general, per dotzenes parts de llur import pressupostat no abans del primer dia laborable de cada mes.
b) Els contractes programa vigents entre l'Administració de la Generalitat i les entitats del seu sector públic s'han de revisar d'acord amb les aportacions econòmiques que derivin de l'aplicació d'aquest Decret.
c) Els crèdits de transferències i aportacions consolidables entre els pressupostos de la Generalitat de Catalunya, del Servei Català de la Salut, i de les entitats autònomes administratives s'han d'ajustar al que sigui necessari per donar compliment a les mesures establertes en aquest Decret.
Per tant, les entitats esmentades estan obligades a realitzar els ajustos necessaris en els seus pressupostos, tant a l'estat d'ingressos com a l'estat de despeses.
En el cas que el Servei Català de la Salut i les entitats autònomes administratives prevegin que els seus ingressos propis puguin ser inferiors als establerts en els seus respectius pressupostos inicials per al 2014, ho han de comunicar a la Direcció General de Pressupostos i l'han d'informar de les partides en què s'hagin d'aplicar retencions de crèdit per l'import esmentat.
d) Una vegada determinat el crèdit inicial prorrogat, s'autoritza el Departament d'Economia i Coneixement a realitzar les transferències de crèdit necessàries per atendre el finançament d'una possible variació en la previsió dels interessos, així com la previsió d'increment de les despeses de personal per atendre les recurrències de les dotacions pressupostades a 31 de desembre de 2014 i altres obligacions relacionades.
e) Pel que fa a compromisos pluriennals amb anualitat per al 2015, els expedients de despesa anticipada i les obligacions d'exercicis anteriors pendents d'aplicar en el pressupost, el Departament d'Economia i Coneixement ha d'efectuar les reserves de crèdit pels imports aprovats que corresponguin, d'acord amb l'article 14 de l'Ordre ECO/326/2014, de 5 de novembre, sobre operacions comptables de tancament de l'exercici pressupostari de 2014.
En el cas que no hi hagi crèdit o sigui insuficient per efectuar algunes de les retencions esmentades, el Departament d'Economia i Coneixement ha de dur a terme les actuacions que consideri necessàries per completar les retencions.
Vinculació dels crèdits de despeses del pressupost prorrogat
Pel que fa als crèdits de despesa autoritzats durant la pròrroga pressupostària, incloent-hi les despeses amb fons finalistes i afectats, de la Generalitat de Catalunya, del Servei Català de la Salut i de les entitats autònomes administratives, es mantenen les vinculacions establertes en l'article 3 de la Llei 1/2014, de 27 de gener, de pressupostos de la Generalitat de Catalunya per al 2014, d'acord amb les excepcions següents:
a) La partida GO01D/227.0004/132 "Processos electorals i consultes populars", que vincula per servei, programa i aplicació.
b) La partida GO03D/464.0001/713 "Pla únic d'obres i serveis de Catalunya", que vincula per servei, programa i aplicació.
c) La partida GO03D/762.0001/713 "Pla únic d'obres i serveis de Catalunya", que vincula per servei, programa i aplicació.
d) La partida DD03 D/840.0002/121 "Fons per a la racionalització i optimització d'espais de la Generalitat de Catalunya", que vincula per servei, programa i aplicació.
Pel que fa a les transferències de crèdit autoritzades durant la pròrroga pressupostària, es mantenen els mateixos termes de l'article 6 de la Llei 1/2014, de 27 de gener, de pressupostos de la Generalitat de Catalunya per al 2014 i s'amplia a les transferències que siguin necessàries amb minoració del crèdit generat o incorporat en l'aplicació 840.0002 "Fons per a la racionalització i optimització d'espais de la Generalitat de Catalunya", a favor de la secció pressupostària que correspongui, per fer front a les despeses directament relacionades amb la recol·locació de les persones que ocupen els edificis objecte d'alienació.
Poden generar crèdit en els pressupostos de la Generalitat de Catalunya, del Servei Català de la Salut, i de les entitats autònomes administratives, durant el període de pròrroga i d'acord amb el que disposa el Decret Legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, els ingressos no previstos o els superiors als que es tenen en compte en el pressupost inicial que es produeixin al llarg de l'exercici pressupostari establerts en l'article 7 de la Llei 1/2014, de 27 de gener, de pressupostos de la Generalitat de Catalunya per al 2014 i, a més, els que derivin de les operacions següents:
a) Els ingressos per multes i sancions que, d'acord amb la legislació aplicable, siguin afectades a determinades despeses, fins al límit de l'import que excedeixi les previsions contingudes en l'estat d'ingressos del pressupost.
b) Els ingressos per indemnitzacions d'assegurances, per sinistres coberts per pòlisses, fins al límit màxim de les despeses efectivament realitzades en la reparació del sinistre.
c) En la secció "Despeses diversos departaments", els crèdits corresponents a l'aplicació 840.0002 "Fons per a la racionalització i optimització d'espais de la Generalitat de Catalunya".
d) En la secció "Despeses diversos departaments", els crèdits corresponents als capítols 6 i 8, fins a un import equivalent a les amortitzacions de capital, ordinàries o anticipades, produïdes en l'exercici en relació amb el deute que hagi assumit Infraestructures de la Generalitat de Catalunya, SAU amb la Generalitat de Catalunya com a resultat dels mecanismes de l'Administració general de l'Estat de suport a la liquiditat de les comunitats autònomes per al pagament a proveïdors.
Els crèdits s'han d'imputar en funció de la naturalesa de les aportacions pendents de la Generalitat com a contraprestació dels encàrrecs realitzats.
Els ingressos que per aquest concepte obtingui Infraestructures de la Generalitat de Catalunya, SA els ha de destinar a reduir el seu endeutament amb la Generalitat, de manera que el conjunt de l'operació tingui un impacte nul en el resultat consolidat en termes SEC de la Generalitat, l'endeutament i la tresoreria.
e) En la secció "Despeses diversos departaments", per l'import de l'endeutament assumit per la Generalitat de Catalunya, d'acord amb el que preveu l'article 37.1.b amb la finalitat de comptabilitzar les aportacions de capital o préstecs concedits a les entitats públiques corresponents per fer front a la compensació en formalització de l'amortització total o parcial dels seus passius financers traspassats.
Es manté l'excepcionalitat de l'apartat 2 de l'article 7 de la Llei 1/2014, de 27 de gener, llevat si es tracta d'ingressos finalistes o afectats, que poden generar crèdit durant tot l'exercici, si són ingressos que han estat efectuats al llarg de l'exercici anterior.
Pel que fa als crèdits de despesa autoritzats durant la pròrroga pressupostària, incloent-hi els que contenen fons finalistes i afectats, de la Generalitat de Catalunya, del Servei Català de la Salut, i de les entitats autònomes administratives, mantenen la consideració d'ampliables en els mateixos termes que els previstos a l'article 8 de la Llei 1/2014, de 27 de gener, de pressupostos de la Generalitat de Catalunya per al 2014, llevat de les referències efectuades als crèdits ampliables de l'Institut Català d'Assistència i Serveis Socials que s'han d'entendre efectuades a la secció de Benestar Social i Família i s'amplia als crèdits de la secció "Departament d'Interior" per finançar més despesa en l'àmbit de seguretat i emergències, de conformitat amb el que estableix l'article 7.3 de la Llei 14/1997, de 24 de desembre, de creació del Servei Català de Trànsit, en el supòsit que els ingressos efectivament recaptats en l'exercici, corresponents tant a drets liquidats en l'exercici corrent com en exercicis tancats, siguin superiors als inicialment previstos en l'estat d'ingressos del pressupost del Servei Català de Trànsit.
Despeses afectades a ingressos finalistes i afectats
En les despeses que es financen amb càrrec a ingressos finalistes no es poden ordenar pagaments fins que no s'hagi produït efectivament l'ingrés en la tresoreria corresponent.
Excepcionalment, en els casos de despeses finançades per altres administracions o entitats públiques, i sempre que s'acrediti documentalment el compromís de finançament de l'administració o l'entitat que hagi d'aportar els fons, es poden ordenar pagaments sense que s'hagi produït efectivament l'ingrés en els casos següents:
a) Si són necessaris per atendre les despeses de personal.
c) Si corresponen a programes dels quals es rep el finançament per mitjà d'un reemborsament, amb la justificació de les despeses efectivament produïdes.
El Departament d'Economia i Coneixement pot incorporar i adequar dins del sistema GECAT els codis de finançament finalista i afectat per tal d'identificar els crèdits de les despeses finançades amb ingressos finalistes i afectats.
Es prorroga l'autorització continguda en la Llei 1/2014, de 27 de gener, de pressupostos de la Generalitat de Catalunya per al 2014, per a l'emissió de deute o la formalització d'operacions d'endeutament, en qualsevol modalitat, amb la limitació que el saldo viu no superi l'autoritzat per la Llei esmentada.
Aquests límits queden automàticament revisats pels imports que derivin dels programes vigents o que s'aprovin en aplicació de la normativa d'estabilitat pressupostària.
En el cas de les entitats del sector públic de la Generalitat, només es poden preveure noves operacions d'endeutament per l'import necessari per cobrir les amortitzacions previstes dins de l'exercici 2015, de manera que no s'incrementi el saldo viu de l'endeutament a 31 de desembre de 2014.
Excepcionalment, amb l'autorització prèvia del Govern, les entitats del sector públic de la Generalitat poden augmentar aquesta limitació del saldo viu fins al límit autoritzat per la Llei de pressupostos de la Generalitat de Catalunya per al 2014.
Les característiques de les operacions d'endeutament que assenyala aquest article les ha de fixar el Govern, a proposta del conseller o consellera del departament competent en matèria d'endeutament.
Pel que fa a les operacions a què fa referència l'apartat 2, la direcció general competent en matèria de política financera ha de seguir el procediment establert a l'article 37.4 de la Llei de pressupostos de la Generalitat de Catalunya per al 2014, sempre que es validi el requisit d'excepcionalitat que s'ha esmentat.
Imputació de compromisos de despesa d'exercicis anteriors
Les obligacions en vigor el 31 de desembre de 2014, corresponents a despeses efectuades degudament per la Generalitat de Catalunya, pel Servei Català de la Salut, per l'Institut Català d'Assistència i Serveis Socials i les entitats autònomes administratives, incloses les despeses pendents d'imputació pressupostària (PPI) registrades, que no s'hagin pogut reconèixer amb càrrec als crèdits del pressupost per 2014, es poden aplicar als crèdits del pressupost 2014 prorrogat per al 2015.
La totalitat de las factures o documents assimilats del 2014 corresponents a obligacions pendents, abans del 13 de febrer de 2015.
El Departament d'Economia i Coneixement, a proposta del departament o de l'entitat afectada i amb l'informe previ de la Intervenció Delegada, ha de determinar els crèdits amb càrrec als quals s'ha d'imputar el pagament de les obligacions a què fan referència els apartats anteriors, que han de ser els adequats a la naturalesa i a la finalitat de la despesa, d'acord amb l'estructura pressupostària vigent.
Les factures o documents assimilats del 2014 que no figurin en el registre a què fa referència l'apartat 2 en el termini esmentat no poden ser objecte del reconeixement de deute que estableix l'article 17 de la Llei 1/2014 de pressupostos de la Generalitat de Catalunya per al 2014 o equivalent per al 2015, excepte per acord del Govern.
Els expedients d'incorporació de romanents de crèdit que s'hagin de tramitar en els termes que preveu l'article 11 de l'Ordre ECO/326/2014, de 5 de novembre, sobre operacions comptables de tancament de l'exercici pressupostari de 2014, d'acord amb la normativa vigent, s'han d'ajustar a les disposicions següents:
a) Els romanents de crèdit existents a 31 de desembre de 2014 finançats a càrrec de fons finalistes efectivament ingressats que en la data esmentada no estiguin vinculats al compliment d'obligacions ja reconegudes es poden incorporar a l'exercici 2015 per aplicar-los a les finalitats que van motivar aquests ingressos.
b) Les incorporacions de romanents de crèdit corresponents a operacions no financeres s'han de compensar amb retencions de crèdit, o bé, s'han de finançar amb càrrec a una minoració d'altres crèdits, en qualsevol cas, corresponents a operacions no financeres.
c) La necessitat de compensació o finançament prevista en el punt b no és d'aplicació en els casos d'incorporacions de romanents de crèdits finançats a càrrec de fons finalistes efectivament ingressats, en què n'hi ha prou amb acreditar l'ingrés.
Règim pressupostari, de gestió i comptable de l'Institut Català de la Salut
En el marc de l'impuls iniciat pel Govern en l'organització i la reestructuració del sector públic de la Generalitat, i d'acord amb els principis generals d'eficàcia, eficiència i sostenibilitat en què s'ha de basar la gestió dels recursos del sector públic, el Govern classifica l'Institut Català de la Salut en el subsector de les entitats de dret públic subjectes al dret privat adscrit al Servei Català de la Salut i n'especifica el seu règim pressupostari, de gestió i comptable, d'acord amb els apartats següents:
Règim de les vinculacions dels crèdits
Pel que fa al capítol 1, els crèdits autoritzats vinculen per capítol, llevat dels crèdits relatius als articles 15, 16 i 17, que vinculen per concepte.
a) A les modificacions de crèdit que comportin un increment de les despeses de personal amb càrrec a disminucions de crèdit de qualsevol altre capítol i a les modificacions que afectin els crèdits destinats a despeses de personal que comportin increments de plantilla els són d'aplicació les normes incloses al Capítol II "Règim de les modificacions pressupostàries" del títol I "Aprovació i àmbit d'aplicació dels pressupostos i règim de les modificacions pressupostàries" de la Llei 1/2014, de 27 de gener, de pressupostos de la Generalitat de Catalunya per al 2014.
b) La gestió pressupostària de l'Institut Català de la Salut ha de garantir l'equilibri pressupostari.
Bases d'execució pressupostària
El règim pressupostari de l'Institut Català de la Salut ha de quedar establert en unes bases d'execució pressupostària que han de ser aprovades pel seu Consell d'Administració, amb informe previ favorable de departament competent en matèria de finances, en un termini màxim de tres mesos a partir de la publicació d'aquest Decret.
Règim de comptabilitat i tresoreria
El règim de comptabilitat de l'Institut Català de la Salut és el que estableix la normativa reguladora de les entitats que integren el sector públic de la Generalitat.
La prestació del servei de tresoreria de l'Institut Català de la Salut s'ha d'efectuar d'acord amb els criteris que determini el departament competent en matèria d'economia i finances, que han de respectar el principi d'autonomia financera.
En compliment del que determina l'article 27 de la Llei de l'Institut Català de la Salut pel que fa a la prestació del servei de tresoreria, el Govern, a proposta del conseller de Salut i del conseller d'Economia i Coneixement, ha de promoure els canvis reglamentaris necessaris amb l'objectiu que l'Institut Català de la Salut disposi i gestioni les disponibilitats de tresoreria derivada dels ingressos de tercers provinents de prestacions assistencials no cobertes pel Servei Català de la Salut i d'altres ingressos de caràcter no assistencial.
Pròrroga de compromisos econòmics amb entitats d'economia social o del tercer sector.
S'autoritza el Departament de Benestar Social i Família a prorrogar durant l'exercici 2015 i fins que es dicti la resolució de concessió corresponent o es concerti la prestació del servei les obligacions mensuals per al manteniment de programes de serveis socials a les entitats que han estat beneficiàries a l'empara de l'Ordre BSF/32/2012, de 16 de febrer, i la Resolució BSF/518/2012, de 20 de març, i ratificades per resolució de l'Institut Català d'Assistència i Serveis Socials el 2014 i sempre que continuïn reunint les condicions que en van causar la concessió.
Competències específiques en matèria de modificacions pressupostàries en període de pròrroga pressupostària.
El Govern autoritza, mentre duri el període de pròrroga pressupostària, el conseller o consellera competent en matèria d'economia i finances, a ordenar les transferències de crèdit entre diverses seccions del pressupost de la Generalitat, a excepció de la secció del fons de contingència.
Mesures pressupostàries amb relació a les entitats incloses en processos de racionalització i simplificació de l'estructura del sector públic
El Govern, dins les previsions pressupostàries assignades per a l'exercici 2015, pot autoritzar modificacions pressupostàries per realitzar els ajustos necessaris per al funcionament de les entitats sotmeses a un procés de supressió, extinció, integració o fusió, dins el marc de racionalització i simplificació de l'estructura del sector públic de la Generalitat de Catalunya, per atendre les seves obligacions econòmiques.
No obstant el que estableix l'apartat 1 i mentre no conclogui el procés de supressió, extinció, integració o fusió, el Govern pot autoritzar que la gestió pressupostària de les entitats afectades es faci amb càrrec al departament al qual estan adscrites.
Les modificacions pressupostàries a què es refereix l'apartat 1 no poden suposar, en cap cas, increment de despesa.
Fins al 31 de desembre de 2015, l'interès legal del diner és el que fixa la Llei de pressupostos generals de l'Estat vigent en cada moment.
Fins al 31 de desembre de 2015, l'interès de demora aplicable a les quantitats degudes a les finances de la Generalitat és el que fixa la Llei de pressupostos generals de l'Estat vigent en cada moment.
Les direccions generals de Pressupostos; de Política Financera, Assegurances i Tresor; la Intervenció General i la Secretaria d'Administració i Funció Pública poden dictar, en l'àmbit de les competències respectives, les mesures necessàries per desplegar i aplicar aquest Decret.
Aquest Decret entra en vigor l'1 de gener de 2015.